text:
E
Il E al è il sest segn dal alfabet furlan. Al è ancje il cuint segn dai alfabets etrusc e latin.
Storie[cambie | modifiche il codiç]
Il simbul de letare al derive dal alfabet grec epsilon. In origjin, tal alfabet semitic al rapresentave un om tal at di preâ o invocâ, a sô volte derivât da un jeroglific egjizian. Il simbul semitic si pronunciave /h/ o /e/, a seconde se la peraule e jere semitiche o straniere. I grêcs a àn puartât te lôr lenghe chest simbul col non di epsilon, mantignint dome la pronuncie /e/.
Altris significâts dal E[cambie | modifiche il codiç]
Fisiche[cambie | modifiche il codiç]
- E al è il simbul de energjie, come ad esempli inte formule E=mc²
- E al è il simbul dal cjamp eletric
- e- al significhe eletron
- e+ al significhe positron
Matematiche[cambie | modifiche il codiç]
- e al indiche il numar di Nepero, usât come base pai logaritmis naturâi
- E al è usât come element disseparant tai numars in notazion sientifiche
Metrologjie[cambie | modifiche il codiç]
- E al è la abreviazion di exa, prefìs ch'al vul dî 1018
Musiche[cambie | modifiche il codiç]
- E al è la note musicâl mi pe notazion doprade tai pai di lenghe inglese o todescje
Traspuarts[cambie | modifiche il codiç]
- E al è la targhe automobilistiche internazionâl de Spagne


c: text/html

text:
Medias - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Sibiu – Bad Sankt Leonhard im Lavanttal
Sibiu - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Sebis – Bad Sankt Leonhard im Lavanttal
Sebis - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Pancota – Bad Sankt Leonhard im Lavanttal
Pancota - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Nadlac – Bad Sankt Leonhard im Lavanttal
Nadlac - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Curtici – Bad Sankt Leonhard im Lavanttal
Curtici - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Chisineu-Cris – Bad Sankt Leonhard im Lavanttal
Chisineu-Cris - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt...
Ineu – Bad Sankt Leonhard im Lavanttal
Ineu - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Lipova – Bad Sankt Leonhard im Lavanttal
Lipova - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Santana – Bad Sankt Leonhard im Lavanttal
Santana - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Pecica – Bad Sankt Leonhard im Lavanttal
Pecica - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Arad – Bad Sankt Leonhard im Lavanttal
Arad - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Ciacova – Bad Sankt Leonhard im Lavanttal
Ciacova - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Gataia – Bad Sankt Leonhard im Lavanttal
Gataia - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Deta – Bad Sankt Leonhard im Lavanttal
Deta - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Faget – Bad Sankt Leonhard im Lavanttal
Faget - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...
Buzias – Bad Sankt Leonhard im Lavanttal
Buzias - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard...
Recas – Bad Sankt Leonhard im Lavanttal
Recas - Bad Sankt Leonhard im Lavanttal Bad Sankt Leonhard im Lavanttal este un oras in din judetul Karnten. Ai nevoie de transport pana in orasul Bad Sankt Leonhard im...

robotstxt: allowed

filter: keep


text:
diumenge, d’octubre 29, 2006
The days of way back
O soi lât a durmî a lis 5. Cul fat dal cambiament de ore (che no ai mai capît dal dut jo...) nol sameave tant tart; po si sin metûts a zuiâ a Risiko e il timp al è svolât. Miôr chel dal Monopoli, chel mi fâs propit rabiâ, piardi bêçs no mi plâs. Comunque, o stavi pensant che trê agns fa, chest periodi, o jeri biel che mi la gjoldevi in Californie. Za trê agns mi samee îr. O mi samee un insium. Chês spiagis mi son restadis dentri, in Friûl no son puescj dulà lâ sul mâr e cjalâ cence vê nissun atôr. Boh, forsit di unviar. Però lì tu viodevis propit l'ocean, un spazi che no tu sâs dulà che al finìs e dulà che al è scomençât. Al jere compagn ancje in Portugal.. al è naturâl che vint simpri sot dai voi che viste lì ti ven naturâl ti cjapâ la barcje e viodi ce che al è oltri. Cuissà se rivarai a tornâ a San Francisco. Là si cjate ancje la fumate, par cui o saressi a cjase, forsit juste un cuatri salidis masse ripidis ma par chel tu fasis l'abitudin. Trê agns. Ciert che se tu ti metis a cjalâ indaûr spes ti ven dome mâl al cûr. Miôr cjalâ indevant, sperant che al puartedi alc di bon
dimecres, d’octubre 18, 2006
Passade ancje chiste
Ancje il complean al è passât. Soi lât a mangjâ une pize cun chei de clas e dopo a bevi alc. Ae fin mi soi divertût. Comunque, crodi che chist al sedi il periot plui cuiet di cuant che o ai tacât cu la universitât. Nissun test intermedi, dome i esams a la fin. Par cui no tu âs un grum di pression, tu ti la puedis cjapâ un tic plui comude cul studi. Sperin no masse. Stoi ancje zuiant un biel pôc cul ordenadôr rispiet ai mês precedents. Soredut MicroMachines V4, ch'al è une figade di zuiâ cui amîs. E Toca Race Driver2 par sintîsi un pôc Schumacher. Dopo se un al è cojon lu fâs ancje te realtât. Jo dome ogni tant, no cuant che o passi pe place di Palme. Buenas noches
dimarts, d’octubre 10, 2006
Horatium
Siarin ancje cun cheste ode che e je bielone par me, se tu cjalis oltri il vers (abusât) dal carpe diem. Se us covente une traduzion, cirîtla su Google.
Tu ne quaesieris, scire nefas, quem mihi, quem tibi
finem di dederint, Leuconoe, nec Babylonios
temptaris numeros. ut melius, quidquid erit, pati.
seu pluris hiemes seu tribuit Iuppiter ultimam,
quae nunc oppositis el pene debilitat pumicibus mare
Tyrrhenum: sapias, vina liques et spatio brevi
spem longam reseces. dum loquimur, fugerit invida
aetas: carpe diem quam minimum credula postero.
O sin vecjos
Leint il messaç di chê altre volte al è cambiât un tic... o soi rivât a passâ mieç esam juste par dî di no vê dome piardût timp. Al è ancje rivât il frêt, un pôc in ritart, ma simpri compagn, culì e mancje dome la buere e dopo al sarès come il frêt furlan. Sabide e domenie mi soi a vonde divertût al jere un biel conciert in place Maiôr cun artiscj impuartants, e, come che disin, best of all, dut a gratis. E dut plen come simpri cuant che no si paie un franc. Sabide di sere o sin restâts sù dute la gnote par viodi la formula 1 e dopo Schumi al spache il motôr e dut al va in casin, po ben, al restarà simpri il plui grant di ducj par me cont. Fasint chest blog (o bloc a la catalane) mi ven simpri tal cjâf il stream of consciousness, il flus di cosience, che nus diseve simpri la nestre prof di inglês, cuant che nus fevelave di James Joyce. Parcè chest al è propite un flus, cui trê ponts cuant che no mi ven tal cjâf une robe e vie indevant. Il titul al è par vie che o fasi i agns. Sabide. 21 agns. Une altre piere impuartante. Viodarai di paiâ di bevi a cualchidun.
Ah, domenie a'nd àn fat di gnûf la partide di balon Catalunya-Euskadi. Bulos e bon.
Ah, domenie a'nd àn fat di gnûf la partide di balon Catalunya-Euskadi. Bulos e bon.
dilluns, d’octubre 02, 2006
Life goes on
No mi visi se e jere une cjançon che faseve cussì... mi pâr di sì... si tire indevant, o stoi vint cualchi delusion dal mont Internet furlan, ma ancje cualchi sodisfazion. Par chel che conte pardabon, la universitât, mah. No soi tant fiduciôs, un tic blocât, impantanât. Il brut al è che al samee che ducj a fasin esams a manete, a son in pari e bravonons. E jo l'unic coion. O ai simpri plui voie di finî parcè che a la fin al è un grum di stress, ancje se tu ti divertissis un pôc. Ogni tant o pensi di jessi stât masse braurôs, masse orgoglio, che se lavi a Triest o vevi za une lauree in man. Ma jo no soi par lis robis facilis. O soi un cjavon, che al impare dome sbaliant. E chest al è bon a voltis e une sfighe altris voltis. Il timp intant al è estîf. 25 grâts, robis di jugn, une biele buerute, ancje di sere. Nol è neancje mâl, prime o dopo mi insumiarai di chest timp cuant che fûr al sarà umidon e un fumaton di no viodi neancje la curve a cent metros dal mê barcon...
Subscriure's a: Missatges (Atom)


text:
Il miedi e la vecjute
Un miedi al scrîf la recipe a une vecjute e chê i domande trop che e à di dâi.
«100 euros» al rispuint il miedi. «100 euros par scrivi chês dôs riis alì?» si smaravee la vecjute.
«E à di savê, siore, che jo par podê scrivi chês dôs riis alì o ai scugnût studiâ fin a vincjesîs agns!»
«Ma se lui al è stupit, siôr dotôr, aio di socombi jo?»
Il mat e i pampagai
Un mat al saveve rimpinâsi su pai arbui come une sghirate.
Une dì il diretôr dal manicomi, che lu saveve, i dîs: «Viodistu chei doi pampagai, un ros e un vert, insom di chel grant arbul? Po ben, va sù, cjapiju e puartiju jù.»
Intun marimoment chel al va sù e al torne jù dome cun chel ros.
«Dulà âstu chel altri?» al domande il diretôr.
«Ah, chel nol è ancjemò madûr!» ❚
CUATRI RIDADIS............
Il miedi e la vecjute


text:
Ogni creature umane che par sô nature e prove sintiments, leint ce che o scrivarai culì nol pues no provâ disconfuart, incredulitât o rassegnazion. Pensâ al senari mondiâl futûr, sconvolt dal cambiament ambientâl, al pues puartâ a dismenteâ che butâsi jù nol covente a nuie. Vaîsi intor nol puarte risultâts; agjî, invezit, sì. Propit cun cheste premetidure, tocje scomençâ di cuatri peraulis: cambiaments climatics, feminisim e contracezion. Cuatri peraulis che a son in relazion strente inte otiche di un probleme planetari che si clame sorepopolazion. La soluzion no je ignorâ il probleme o sminuîlu, o impugnâ la sacralitât de vite berlant “Diu al proviôt” o “La sience e proviôt”. E je simpri la stesse convinzion: che di ducj i disastris che la umanitât e crearà, intun mût o chel altri, l’om al rivarà simpri a saltâi fûr. Ma sino tant sigûrs? Bisugne fevelâ cui numars, parcè che cun chei no si pues imbroiâ nissun.
◆ Intal 1815, la popolazion e contave un miliart di personis. Un secul dopo (1930) la cifre e jere dopleade: su la Tiere a vivevin doi miliarts di individuis. Vuê, il planet al ospite 7,8 miliarts di personis. In altris peraulis, la cressite e je stade esponenziâl: in novante agns, la popolazion e je deventade cuatri voltis di plui. Thomas Robert Malthus tal lontan 1798 al scriveve, tal so libri sul principi di sorepopolazion, che “Cui reams animâl e vegjetâl, la nature e à semenât in ducj i lûcs la semence de vite cuntune man prodighe e gjenerose. Ma e je stade ancje sparagnine tal dâur il spazi e il mangjâ necessari par tirâju sù”.
◆ Il significât di chest toc mi pâr clâr: i animâi (cjapât dentri l’om) a son tancj e lis risorsis pocjis. La popolazion e cres in maniere esponenziâl (il dopli, il cuadrupli, e v.i.), dulà che invezit il nudriment al aumente in maniere aritmetiche, duncje plui planc. Il risultât al è che il dopli dai animâi nol cjate il dopli dal nudriment, cence sfrutament e cence il “jutori” di fertilizants chimics te tiere. Chest al varà un limit. Cuant che o sarìn rivâts a chest limit, cemût si daraial di mangjâ a dute la int? Za cumò no si pues: di fat, pe ONU 820 milions di personis a patissin la fam. E alore, no ise vere che o sin masse su cheste Tiere e che prin o dopo l’ecuilibri za cumò precari si romparà? Propit par chest a son stadis adotadis politichis che a smirin a fâ calâ la popolazion. Paîs tant che Cine e Indie cence la politiche dal fi unic o dai doi fîs cumò a contaressin centenârs di milions di personis in plui; ma ce scuilibri varessino, stant che za cumò i lôr flums, par esempli, a son devastâts dal sec e dal incuinament? La veretât e je che, intun mont al limit, vuê o vivìn ducj intune risierve naturâl, e no plui intune plane salvadie e sconfinade. ❚
Masse int par un sôl planetMarianna Tonelli
Ogni creature umane che par sô nature e prove sintiments, leint ce che o scrivarai culì nol pues no provâ disconfuart, incredulitât o rassegnazion. Pensâ al senari mondiâl futûr, sconvolt dal cambiament ambientâl, al pues puartâ a dismenteâ che butâsi jù nol covente a nuie. Vaîsi intor nol puarte risultâts; agjî, invezit, sì. Propit cun cheste premetidure, tocje scomençâ di cuatri peraulis: cambiaments climatics, feminisim e contracezion. Cuatri peraulis che a son in relazion strente inte otiche di un probleme planetari che si clame sorepopolazion. La soluzion no je ignorâ il probleme o sminuîlu, o impugnâ la sacralitât de vite berlant “Diu al proviôt” o “La sience e proviôt”. E je simpri la stesse convinzion: che di ducj i disastris che la umanitât e crearà, intun mût o chel altri, l’om al rivarà simpri a saltâi fûr. Ma sino tant sigûrs? Bisugne fevelâ cui numars, parcè che cun chei no si pues imbroiâ nissun.


text:
Ancje chest an il mensîl “La Patrie dal Friûl” al rivarà in ducj i municipis dai 113 Comuns che a fasin part de Assemblee de Comunitât linguistiche furlane. La iniziative e je pussibile in graciis di un contribût metût a disposizion de Fondazion Friûl, che za l’an passât e veve dât il so jutori finanziari par che il gjornâl al podès jessi distribuît ta chei ents locâi che a àn volût cjapâ part al organisim che al met adun i teritoris dulà che la lenghe e la culture furlane a vegnin ricognossudis tant che fatôr di union.
«O preseìn une vore la iniziative – al à fat savê Diego Navarria, president de Assemblee de Comunitât linguistiche furlane -, viodût che “La Patrie dal Friûl” al è l’unic gjornâl scrit dal dut par furlan. Par nô al è un imprest che nus jude a rinfuarcî e a tignî vive la lenghe tes nestris comunitâts, cence dismenteâ che un dai indreçaments de leç regjonâl di tutele al previôt l’impegn des aministrazions a doprâ il furlan tal public. O lei cun plasê il gjornâl e po o lassi simpri la copie ae biblioteche comunâl».
In dì di vuê no son tancj i media locâi che a son scrits dal dut par furlan e al stes timp ancje i finanziaments par inviâ sportei linguistics tai Comuns a son simpri mancul: denant di cheste situazion, la distribuzion de Patrie ta chês realtâts che i vuelin crodi al furlan e devente di sigûr un mieç in plui te tutele linguistiche. Par fortune, a son ancjemò Comuns che, stant la mancjance di fonts, a son rivâts a tignî in pîts sportei condividûts cun operadôrs linguistics che si movin sul teritori. Dut câs, te Assemblee de Comunitât linguistiche furlane si è pronts a fâ ancjemò alc di plui par pupilâ la lenghe: «O stin lavorant – al spieghe il president Navarria – par inviâ un cors di lenghe furlane sedi pai aministradôrs che pai funzionaris dai nestris Comuns. Ancje ta chest câs, “La Patrie dal Friûl” e podarà jessi un bon imprest par judânus a cognossi miôr la nestre lenghe e par trasmetile ai nestris citadins». (p.c.)


text:
Concors de Arlef a Friuli Doc par vinci Suns
La Arlef, Agjenzie regjonâl pe lenghe furlane e sarà presinte a Friuli Doc cuntun pont informatîf in Place dai Grans li dal stand di Ersa: frache chi par cognossi dutis lis iniziativis.
Tra il materiâl che al sarà a disposizion dai visitadôrs al è ancje un modul che al permetarà di vinci fin a 500 copiis di Suns-Antologjie de gnove musiche furlane: frache chi par savê cemût partecipâ.
E usgnot al è il conciert di Lino Straulino, cun ospits i Jonokognos e il cjantautôr Stefano Fedele (chi tu puedis scoltâ un so biel medley).


text:
Pape Zuan Pauli II
Pape Zuan Pauli II , nassût Karol Józef Wojtyła (Wadowice, Polonie, 18 di Mai 1920 – Citât dal Vatican, 2 di Avrîl 2005), al è stât il 264. Pape de Glesie Catoliche, dal 16 di Otubar 1978 fint a la sô muart. Al fo il prin pontefiç in 455 agns che nol jere talian, e il prin di origjins sclavis. Al à fevelât di une vore di robis intal so pontificât, di comunisim, materialisim, imperialisim, capitalisim e opression, al fo contrari a abort, pene di muart, omosessualitât, contracezion. Al fo viodût di tante int come un cjâf no dome religjôs, ma di livel mondiâl.
Le sô mission personâl come Pape, cjâf e insegnant pai catolics tal mont, e je stade chê di implantâ fermamentri la lezion dal Concili Vatican Secont, cirint di recuperâ la sacralitât e la part de Glesie tal mont di vuê.
Al à stât il Pape che al à viazât di plui inte storie e il tierç pe lungjece dal pontificât, influençant une vore la evoluzion de storie inte Europe dal Est daspò e prime de sdrumade dal Mûr di Berlin.
Al è ancje un sant de glesie catoliche.


text:
Fasìn un zîr tai museus furlans, lant a viodi la situazion tes provinciis di Gurize, Pordenon e Udin par capî cualis che a son lis struturis museâls e di ce gjenar e dant un cuc plui insot a chês che nus samein plui particolârs, sioris e interessantis.
Chescj lûcs a tegnin cont olmis dal nestri jessi, testemoneancis etnografichis, antropologjichis ma ancje elements di caratar ambientâl, economic, archeologjic e cualchi curiositât. A son cetancj i puescj che a conservin ogjets e machinaris, li che si pues viodi, lei, scoltâ par cognossi e imparâ. I museus a son spiei li che si cjalisi lant indaûr tal timp, libris vierts, pagjinis che a contin alc par che la memorie e vegni mantignude e salvade.
A GURIZE_ In provincie di Gurize la rêt museâl (www.provincia.gorizia.it/rete-musei) e cjape dentri diviersis tipologjiis espositivis, come che al sucêt ancje in altris dôs provinciis.
Tai Museus Provinciâi a Palaç Attems-Petzenstein, sede di mostris temporaniis, a son tantis lis pituris a fresc che a insiorin l’edifici, une su dutis: la tele grandone dal 1745 che e parone il sofit dal salon di onôr, opare di Antonio Paroli (I dius dal Olimp). Dopo che a vignaran finîts i lavôrs di restaur il palaç al tornarà a sei la sede de Pinacoteche cun oparis di innomenâts artiscj e mestris dal Sietcent fin al Nûfcent.
Simpri a Gurize, i Museus di Borc Cjistiel a son satûi plens di robis di viodi, une discuvierte continue cun aprofondiments su svariâts aspiets: une sezion dedicade a la Storie e ae Art, une Colezion archeologjiche cun reperts cjatâts tes campagnis di sgjâfs fatis te zone di Gurize (e je une aree dedicade a la ete jenfri il Paleolitic e il Neolitic, une a chê de Protostorie cun riferiments ai cjastelîrs dal Cjars Gurizan; une tierce e je su la ete romane e une cuarte su chê di mieç e sul rinassiment). Ma no je finide chi, i Museus dal Cjistiel a cjapin dentri ancje: il Museu de Ete di Mieç gurizane, il Museu de Vuere Grande, il Museu de Mode e des Arts aplicadis.
FÛR DAL CJÂFLÛC_ Lant fûr dal cjâf lûc e je la Basiliche di Sant Eufemie e il Tesaur dal Domo a Grau cun mosaics bielons de ete bizantine, relicuiaris paleocristians e de ete di mieç, crôs e altris tocs di aur antîcs. Dongje a son ancje il Batisteri, la Basiliche di Sante Marie des Graciis e i rescj de Basiliche de Cort in place Marin. Ancje dentri te Cjase de Plêf antighe a Cormons al è un patrimoni siôr di art sacre cun pituris, sculturis, aurs e palis di altâr che a rivin des glesiis de citadine; adun a son ancje ogjets peâts ae devozion popolâr e documents dal archivi parochiâl.
Tune zone cjalde vie pai doi conflits mondiâi come che e je stade cheste, a meretin une visite ancje il Museu de Vuere Grande de mont San Michêl a San Martin dal Cjars, l’Ara Pacis Mundi a Gardiscje, il Museu dal Sacrari – Cjase de 3° Armade a Redipuglie.
Chest teritori al è ancje cognossût pai seis vins e te Cantine Produtôrs a Cormons, li che ogni an si fâs il Vin de Pâs, a son botis pituradis di 50 artiscj e gjigantografiis di butiliis cun etichetis pituradis di Mestis di Art di fame mondiâl.
CUSSI’ A MONFALCON_ A Monfalcon in plui dal Museu dal Teritori e dal Museu Paleontologjic de Roche, al è ancje chel dedicât al tenôr Beniamino Gigli cun discs, letaris, manoscrits, musichis, films gjornâi che a fevelin dal cjantant.
A Fare e je une colezion une vore origjinâl tal Museu Ford Gratton: prin e unic museu Ford in Europe su la produzion des machinis e dai tratôrs de innomenade cjase automobilistiche. Dentri a son ancje une trentine di tocs di anticuariât motoristic e in plui motos (ancje une Indian de Prime Vuere Mondiâl) e bicicletis (une dal 1866) e une sezion su lis telecomunicazions cu la ricostruzion de prime radio che Marconi al à doprât par comunicâ fin oltri l’Atlantic.
E vâl la pene lâ a dâ un cuc, za che si è a Fare, tal borc dal Sietcent di Colmello di Grotta: un microuniviers che al à mantignût la sô fisionomie di insediament rurâl, tant che une cort sierade, che al à il Museu di documentazion de civiltât contadine furlane cun 1000 ogjets peâts a la realtât rurâl, a lis produzions agriculis, a lis ativitâts artesanâls di chestis zonis.
Di caratar ambientâl ce che si viôt tes esposizions dal Parc di Piuma-Lusinç, de Riserve Regjonâl Fôs dal Lusinç e de Riserve Naturâl Regjonâl dai Lâts di Doberdò e Pietrarossa.
Elena Zanussi
ATUALITÂT – INCHIESTE Ator pai Museus dal Friûl – 1. In provincie di Gurize............
Fasìn un zîr tai museus furlans, lant a viodi la situazion tes provinciis di Gurize, Pordenon e Udin par capî cualis che a son lis struturis museâls e di ce gjenar e dant un cuc plui insot a chês che nus samein plui particolârs, sioris e interessantis.


text:
Fevelâ di musiche e Sardegne vuê al è impussibil cence vê iniment Elena Ledda (Selargius, ai 17 di Mai dal 1959). Dote naturâl, studi e ricercje, une cariere liriche lassade in bande par dedicâsi ae musiche tradizionâl cun grandis colaborazions internazionâls, ma ancje impegn atîf te politiche cuntune fuarte cussience identitarie, Elena Ledda ancje chest an e je tornade in Friûl in graciis di Folkest, dopo che tal 2016 e jere stade protagoniste di chê edizion dedicade ae Sardegne.
«Prime di dut jo no pensi di jessi la “vôs de Sardegne” e no ai voie nancje di vê cheste responsabilitât…» i ten a precisâ Elena Ledda prime di scomençâ a rispuindi aes domandis.
—
Cemût âstu cognossût il Friûl?
«Il Friûl al è il prin puest dulà che o soi vignude a cjantâ par lavôr fûr de Sardegne partecipant a Folkest. O vevi 20 agns».
—
Ce âstu cjatât chi?
«I puescj dai ricuarts de vuere di gno nono e che jo o crodevi che a fossin invenzions sôs. Ma cuant che o ai podût viodi cui miei voi dulà che lui al veve stât, mi soi emozionade une vore. Il paisaç al è une vore diferent: in Istât in Sardegne al è dut sec, in Friûl invezit al jere dut vert e adiriture si anulavin i concierts parcè che al ploveve… E tantis emozions che mi àn leât a cheste tiere, che jo o ami une vore».
—
Ce leam isal nassût cul Friûl dal pont di viste personâl?
«Une grande amicizie cun Andrea Del Favero, e tancj musiciscj tant che Riccardo Tesi e chei altris che dopo a àn segnade la world music in Italie: si sin cognossûts ducj chi in graciis di Folkest».
—
Par te ce leam isal tra Friûl e Sardegne?
«Ancje se o sin avonde lontans, a son tancj aspiets nus lein, come la difese de identitât e de lenghe, dal nestri jessi “diferents” che al è ancje la nestre fortune: intun mont dulà che ducj a son compagns, vê une proprie lenghe, une proprie culture e une proprie musiche al è une ricjece infinide. Al sarès un grant dam pal mont se dut chest al fos pierdût. No je une cuistion di afiet personâl, parcè che nol sarès avonde. Si trate di un valôr obietîf: il leam tra culture e lenghe al è indissolubil. Jo o cjanti par sart e la musiche che o fâs e je leade a strent cu la lenghe, parcè che cuant che jo o cjanti intune altre lenghe la mê vôs e cambie».
—
De lenghe dal Friûl ce ti colpissial?
«Une profonde musicalitât e come tantis altris lenghis che si fevelin in Italie a son ben plui musicâls dal talian».
—
Ce pensistu cuant che nus definissin minorancis linguistichis?
«E je une realtât come che lu è il talian tal mont. A cui che mi domande parcè che o cjanti par sart che no mi capìs nissun, jo o rispuint: “Parcè? Se o cjanti par talian, dulà mi capissino?”. Il gno orizont al va di là de Italie, ma cjantant par sart jo o soi plui autentiche e plui musicâl: se o cjanti par talian no mi capìs nissun distès e jo o soi ridicule».
—
Ce rapresential Luigi Lai (1932)?
«Al è un monument no dome pe Sardegne, ma pal mont intîr. Lai al pues sunâ in ducj i teatris plui impuartants dal mont, come il Metropolitan di NY, ma ancje tes fiestis religjosis di paîs in Sardegne: di passe 50 agns al compagne cu lis launeddas la procession di S. Efisio, un avôt che al va indevant di cuasi 400 agns a Casteddu, une procession che no si è mai fermade, nancje sot dai bombardaments de seconde vuere mondiâl».
—
Ise diference tra il concet di “musiche sarde” e “musiche par sart”?
«Vuê in Sardegne e je une vore di plui di musiche par sart, che no musiche sarde, ven a stâi une grande confusion che forsit e je partide a Napoli, cul gjenar neomelodic. E cussì ancje in Sardegne e je une bondance di musiche in lenghe sarde che però pes sôs carateristichis no mi plâs. Dopo e sarà la storie a decidi ce che al restarà, come che al è za sucedût pe musiche tradizionâl dulà che tantis robis plui brutis a son sparidis e altris a son restadis proprit parcè che a jerin bielis musicalmentri, ancje se chê societât no je plui».
—
Di cualchi timp al somee che la politiche e vedi tornât a scuvierzi une sorte di neocentralisim… ce pensistu?
«No je une impression: e je une tragjedie! In Sardegne a son stadis abolidis lis provinciis che vevin i nons des citâts e cumò no si capìs plui nuie! Par esempli cumò no soi in provincie di Casteddu, ma te aree metropolitane. Jo no pues jessi a pro di cualsisedi riforme che e abolissi chês pocjis formis di autonomie che o vevin. In Sardegne, tal ultin referendum il 72% de int al à votât NO».
—
Ce pensistu dai talent show?
«No mi sint di criticâ i zovins, che a cirin dome une ocasion par esprimisi. Jo mi inrabii cui “grancj” che ur disin di fâ “gavete”. Vuê forsit pai zovins al è une vore plui dificil fâ “gavete” e i zovins ancje le fasaressin, ma se no àn altris puescj dulà sunâ, dulà àno di lâ?».
—
Sierìn cuntun ricuart di Maria Carta (1934-2004)…
«Maria Carta e je stade une cjantante impuartante pe Sardegne, ma no dome, parcè che ancje jê e à viert une strade, cambiant la maniere di pensâ ae musiche popolâr. Tai agns Setante e à dimostrât cui fats che la musiche popolâr, chê tancj a calcolavin “fie di un diu minôr”, e podeve jentrâ tai teatris cence nissun complès di inferioritât. Chest al à permetût a chei musiciscj di podê jentrâ tai grancj teatris: come che mi à capitât a mi che o ai podût sunâ ae Filarmoniche di Berlin, ae Opare di Frankfurt…».
—
Isal cualchi zovin che al seguìs l’esempli di Maria Carta, Luigi Lai, il to?
«In Sardegne e je tante musiche, ma forsit e je masse confusion. Jo o dîs che si varès di tignî cont la nestre essence, i nestris modui, i nestris struments, i nestris ritmis e no puartâ dentri dut ce che al ven di difûr. Ma par fâ chest si varès di vê prime studiât e cognossi la tradizion: se no si cognòs, cemût si puedial lâ indevant»? ❚
✒ Christian Romanini


text:
Duilio Contin e Aboca Museum
Lu ai cognossût, come che si dîs, tai "siei paîs". O jerin a Palme pe presentazion dal numar 12 di Tiere Furlane. Ta chê ocasion al è intervignût fevelant dal articul che nus à scrit propit su chê jessude "Il nome della rosa par furlan" al jere il titul. Passade la fieste, cualchi volte tu pierdis i contats, cualchi altre a nassin amiciziis che a continuin. E Duilio al fâs part dal secont câs. O vin aprofondide la cognossince e o ai capît miôr ancje il so lavôr. Espert bibliofil al è di chei furlans che a "tornin" in Friûl. Parcè che al lavore fûr dal Friûl, intun puest che al sa di storie, libris e... jerbis! Al è il diretôr de Bibliotheca Antiqua Aboca Museum a Sansepolcro in provincie di Arezzo, in Toscane (chi la homepage e la pagjine Facebook di Aboca Museum).
Chest puest unic al continue a conservâ e promovi l'antîc rapuart tra l'Om e lis Plantis e za chest al sarès avonde par fâ une gjite in Toscane. Se o decidês di lâ, visaitsi ancje che li al è un tic di Friûl e Duilio, se nol è ator par conferencis e presentazions, al sarà sigûr content di dâus il benvignût.


text:
Chest an o vin volût vierzi une gnove rubriche par presentâ dutis Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.
Il Progetto Paestum de SFA
Ducj a cognossin la famose Paestum, la antighe citât de Magne Grecie declarade patrimoni mondiâl dal UNESCO e che vuê si cjate in provincie di Salerno, un sît dulà che ogni archeolic al volarès podê lavorâ almancul une volte. Vuê cheste esperience le podin fâ i students des scuelis superiôrs di Udin in gracie di un progjet une vore ambiziôs ma ben fat de SFA, che e à organizât e promovût la iniziative.
Il progjet, partît 10 agns indaûr, al previôt un stage intal museu e intal parc archeologjic di Paestum, ocasion uniche a nivel nazionâl pai students des superiôrs. Seguîts dai esperts volontaris de Societât i fantats a puedin provâ cun man ce che al vûl dî “fâ l’archeolic”, i studis, lis tecnichis, il lavôr, ma ancje la grande passion che cheste materie e puarte cun sè. In gracie di ativitâts didatichis, visitis vuidadis in altris sîts archeologjics de Campanie e dal sgjâf vêr e propri i zovins a jentrin cussì tun mont variegât e inmagant e a madurin une sensibilitât pal patrimoni storic, artistic e archeologjic che e je la uniche forme di salvece pai nestris Bens culturâi.
Chest an a son stâts ben 121 i zovins che a àn podût partecipâ, dividûts in trê grops cuntune permanence di une setemane par grop; lis scuelis di Udin che a àn partecipât a son stadis il Liceu sientific “G.Marinelli”, il Liceu artistic “G. Sello” e l’Istitût tecnic “C. Deganutti”. Ma tai agns a son stâts plui di 700 i zovins students furlans che a àn fat part di chest progjet, che a àn puartât in lûs plui di 3000 metris cuadris de citât antighe e imparât lis tecnichis di sgjâf e di ricercje. Tai agns che a vegnin la Societât Archeologjiche e vûl slargjâ la ufierte formative a divieris altris scuelis che a àn fat domande par partecipâ.
Di cualchi timp al è ancje atîf un sît internet par savênt di plui su la iniziative: www.progettopaestum.org. ❚
✒ Venusia Dominici e Giovanni Filippo Rosset
CJAMINANT TE STORIE. Il Progetto Paestum de SFA............
Chest an o vin volût vierzi une gnove rubriche par presentâ dutis Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.


text:
Mai – PRIME PAGJINE – L’EDITORIÂL. Salvìn I Colonos, simbul dal Friûl / (L)INT AUTONOMISTE. Cuant che a contin i fats e no i proclamis / PAGJINE 2 – INT DI CJARGNE. Il Club Alpin di Tumieç in esplorazion in Camboze / FANTATS E FUTUR. Pandemie psicologjiche / FONDAZIONE FRIULI. Un jutori impuartant pal recupar dal patrimoni culturâl / PAGJINE 3 – SINDIC JO MAME. «La lenghe furlane e va doprade par slargjâ la vision dal teritori» / PAGJINE 4 – FEMINIS FURLANIS FUARTIS. «O fâs l’ort par butâ jù mûrs» | Il profîl | La barburice e la pazience / PAGJINE 5 – PATRIARCJIS FÛR DAL ORDENARI. LA STORIE – Cuant che Udin al deventà la capitâl de Patrie / PATRIARCJIS FÛR DAL ORDENARI. I PROTAGONISCJ – Al fo il moment di plui alte autonomie dal stât furlan / PAGJINE 6 – INTE SETEMANE DE CULTURE FURLANE. Fieste pai 75 agns de “Patrie”, la “cjase di cjarte” di ducj i furlans, une vôs libare e identitarie / PAGJINE 7 – Intune fotografie il sbeleâ des lenghis dai fantats / Gnovis fuarcis par insegnâ la marilenghe inte scuele / PAGJINE 8 – FRIÛL EUROPE. In Groenlandie i indipendentiscj ecosocialiscj di Inuit Ataqatigiit a vincin lis elezions / AUSTRIE. Eutanasie e/o suicidi judât: une sielte personâl o une sielte culturâl? / SLOVENIE. Giacomo Ceconi e la galarie di Bohinj / PAGJINE 9 – Une gjarle siberiane in Friûl / Il furlan sul canâl di Youtube Ecolinguist / Al torne “Risonanze”, il festival dal “len che al sune” / PAGJINE 10 – MUSICHE. La musiche furlane inte vôs dai fruts / Il Teatri Stabil Furlan a la Setemane de Culture Furlane / PAGJINE 11 – LA TIERE E LA GREPIE. Mariano 2, l’ultin dissendent de raze bovine furlane storiche, la Beletade / LIBRIS SIMPRI BOGNS. Achille Tellini, Spjeli de anime furlane, Udin, 2006 / ART TAL TAC. Eliana Cargnelutti, la fantate di “Aur” dal rock furlan che al viaze ator par dut il mont / PAGJINE 12 – IL FRIÛL VIODÛT DAI SCRITÔRS. Sant Jaroni ae scuvierte di Aquilee, e de sô musiche che e incjante / IL FRIÛL VIODÛT DAI SCRITÔRS. Al è stât un dai plui grancj paris de Glesie //
*** I articui a son disponibii fracant sul titul. Buine leture


text:
EROI IN CJASE, ESTREMIST TAL FOREST_ Tal forest i gjornâi a dopravin lis peraulis xenofobi, ultra, estremist e nazionalist, in cjase invezit a disevin che al fos il plui impuartant politic austriac dongje di Bruno Kreisky. Anzit, in Carintie, te sô patrie politiche (Haider al è cressût inte Alte Austrie), lu ritignivin tant che un eroi nazionâl, pari de nazion.
La cariere politiche dal politic provocadôr e tacà dal 1977 te FPÖ: za tal 1986 al devente il leader dal partît. Il so grant sucès al fo la jentrade tal guvier tal 2000 cu la Oevp, sot il cancelîr Schüssel. La Europe e reagjì cun sanzions cuintri la Austrie; in segn di proteste, Israêl al tirà indaûr il sô ambassadôr.
Tal 2005 al è jessût de Fpoe par un disparê personâl cun H.C. Strache; al à impastanât la Aleance pal futûr (Bzoe) che e je clamade ancje il “partît privât” di Haider. Analiscj politics indi vevin za proclamade la muart politiche, però tal 2008 al torne di gnûf, triplicant i vôts.
Rivâi e aversaris a son dacuardi che Haider al fo un politic cuntun talent straordenari, che al è rivât adore a inserî la tierce fuarce politiche su la sene politiche austriache, tradizionalmentri bipolâr.
JANEZ ERAT
TERITORI. Carintie sot shock: muart il plui cognossût e discutût politic austriac Jörg Haider............
EROI IN CJASE, ESTREMIST TAL FOREST_ Tal forest i gjornâi a dopravin lis peraulis xenofobi, ultra, estremist e nazionalist, in cjase invezit a disevin che al fos il plui impuartant politic austriac dongje di Bruno Kreisky. Anzit, in Carintie, te sô patrie politiche (Haider al è cressût inte Alte Austrie), lu ritignivin tant che un eroi nazionâl, pari de nazion.


text:
Dinamite
La dinamite e je un esplosîf inventât di Alfred Nobel tal 1866.
Al è un preparât che al serf a causâ esplosions, considerât plui sigûr des altris esplosivis dopradis te epoche de sô discuvierte, in particolâr de nitroglicerine, un licuit estremementri sensibil ae scossis e aes variazions termichis.
La dinamite e je un compost derivât de nitroglicerine, che e ven messedade cun sostancis assorbentis a base di farine fossil, par otignî une sostance granulâr stabil.
Il riscjo plui grant de dinamite, purpûr, al è il fat che tal timp e rilassave la nitroglicerine, che tornave te forme licuide, in particolâr dopo de esposizion de dinamite a bassis temperaduris. Par vie di chest problem, il studi si dreçà ae ricercje di altris materiâi par esplosions.
Tal timp de sô utilizazion, in dut câs, la dinamite e fo l'esplosîf plui doprât, e il brevet regjistrât di Nobel al aumentà il valôr, e al fo inricjît di une serie di brevets minôrs, cirche 350. L'imperi finanziari creât di Nobel al jere deventât internazionâl, cuntune vore di potence, e lis renditis a permeterin di ideâ e sovenzionâ il famôs Premi Nobel.


text:
Vuere
La vuere e je une vicende sociâl e politiche mediant un confront armât tra doi o plui sogjets coletîfs. Si rive a la vuere cuant che plui interès economics, ideologjics, strategjics o di altre fate a no rivin a cjatâ une soluzion negoziâl.
Prin de vuere al è un moment di tension che al tache cuant che lis dôs parts a capissin che lis richiestis di ognun a no podaran jessi sodisfatis, po dopo al è un moment di crisi che al tache cuant che lis dôs parts a no vuelin fevelâsi par lâ dacuardi. E tache propite la vuere cuant che une da lis dôs parts no viôt plui une altre maniere par rivâ ai soi obietîfs. Intai moments di tension e di crisi e je la comunitât internazionâl, mediant la diplomazie e la politiche, che po scapolâ il conflit.
La vuere e je un violent conflit che al cjape dentri simpri plui un gran numar di personis che no centrin. Lis motivazions a puedin jessi par esempli leadis al teritori, a lis risorsis, al podê. Tal câs da lis relazions internazionâls la vuere e je la maniere plui grese, vecje e salvadie. Di cuant che al è nassût l’ONU, che al condane cui che al tache la vuere e al lasse al Stât agredît di difindisi, nissun stât al vûl plui jessi nomenât tanche agressôr. Cussì l'ONU, che al varès di impedì la vuere, al è rivât nome a fâ che no sedin plui declarazion di vuere.


text:
dijous, de febrer 18, 2010
dissabte, de gener 16, 2010
An gnûf
E sin rivâts ancje al 2010... stavi cjalant cumò chi in bande che il numar dai post al cale di an in an... bon piês dai 6 dal 2009 al sarà piês fâ... ma come dutis lis robis al è facil scomençâ plui dificil partâlis indevant parcè che tu piardis i stimui iniziâi... bon tornant ai pinsîrs mei di un mês in ca a son par une maraveose frute... robis di no crodi par chei che mi cognossin... bon veve di capitâ prime o dopo... e o ai za fat robis che mi jeri imprometût di no fâ... bon no zonti di plui ancje parcè che cun chestis robis miôr no fevelâ masse... no je furlane ma cualchi peraule i la ai za insegnade parcè che bisugne fâi pur un pocje di publicitât ae puare marilenghe! e po secont me e je une lenghe juste par dîsi ciertis robis, ancje se no tu capissis il sens il sun al dîs tant... starin a viodi cemût che al va indevant... sperant di rivâ ancje a cumbinâ alc di bon cui esams che a varessin di jessi simpri la prioritât... za la me medie a je lade in casin par cui podi za evitâ di pensâ di mandâ curriculum a chei che a pretindin une "ottima carriera universitaria"... ma sinceramentri za a rivâ insomp a sarès vonde e vanzarès....
Etichetis: maravee, personâl, universitât
Subscriure's a: Missatges (Atom)


text:
“Spetant / si son conossùs. / Omis ta ‘na stassion di sòfigu / vergognòus di essi ulì cussì / sturnìs coma frus cridàs / sbessui parsòt dai nas luncs / la pessa ferma. / A caressà / cui ciapìns smarìs dai deic / la crùmpigna dai zenòi / sot la tela foresta / da l’ultin vistìt da fiesta…”
Cussì l’incipit de prime des cutuardis poesiis di cheste piçule racuelte che e costituìs la publicazion numar vot de golaine editade de biblioteche di Pordenon e dedicade ai autôrs furlans. Il furlan al è, si capìs, chel di là de aghe, Cjasteons di Çopule, a dimostrazion de vivarositât de poesie furlane in chel teritori cussì margjinâl.
Chei che a spietin a son i muarts. Une gnove lete sul Gazzettino e diseve: ‘a mancjin lis colomberis, dusinte muarts in spiete’. In spiete di ce? I muarts no àn nuie ce spietâ plui e une gnove cussì no môf nuie altri che ironie. O ben, poesie, se le lei un poete. E alore, intal ream de poesie, i muarts si vergognin, a fasin cognossince, a tachin discors come seadissis, a cjaminin intes vignis. Un moment, une gnot jenfri vite e eternitât, un marilamp suspindût intun timp cence timp.
À u da inseniati il ‘frulano’? i domande il poete a so fi (o fie? intal ultin viers no je virgule jenfri chista lenga e fruta…). Podìno rispuindiji nô letors? Rispundiji di sì, naturalmentri, che je insegni e che magari al fasi un sfuarç ancje lui par fevelâle e no dome scrivile chista lenga di ledàn (…) di farina zala e fan. Parcè che al è just lassâi i claputs a chei che a vegnin daspò di nô, par che a cjatin la strade di cjase. E parcè che al sarès un pecjât che il fi (o la fie?) di Ornella no(l) puedi lei e preseâ inte lôr forme autentiche, lis poesiis di so pari. Che, paraltri, a son ben plantadis intal timp di cumò, ancje se la lenghe doprade e je chê di une volte. A tocjin temis di atualitât che a oblein a pensâ: la tragjedie dal undis di Setembar dal doimileun (I plans, come un paiasso), la imigrazion, la droghe (farina da venis…), la prostituzion (Camio da l’Albania), i barbons (La femina di caligu), i fruts che a patissin la separazion dai gjenitôrs (Si separin), lis figuris de mari (No mi planta pi sgrifis ta la schena) e dal pari (Ùa), che, dal sigûr, i à lassât a lui i claputs su la strade. ❚
Laurin Zuan Nardin
SIMPRI BOGNS. Silvio Ornella, Ùa, Pordenon 2005............
“Spetant / si son conossùs. / Omis ta ‘na stassion di sòfigu / vergognòus di essi ulì cussì / sturnìs coma frus cridàs / sbessui parsòt dai nas luncs / la pessa ferma. / A caressà / cui ciapìns smarìs dai deic / la crùmpigna dai zenòi / sot la tela foresta / da l’ultin vistìt da fiesta…”


text:
Intant che in Italie i citadins si preparin a esprimi al referendum dai 4 di Dicembar la proprie opinion su la riforme costituzionâl Renzi-Boschi, in Slovenie a son pronts a celebrâ il XXV aniversari de prime costituzion de Slovenie indipendente. Di fat, ai 23 di Dicembar dal 1991 la assemblee de Republiche di Slovenie e à aprovade la leç fondamentâl dal stât sloven. La costituzion e conten 174 articui, dividûts in dîs cjapitui: disposizions gjenerâls, dirits umans e libertâts fondamentâls, relazions economichis e sociâls, organizazion dal stât, autonomie, financis publichis, costituzionalitât e legalitât, cort costituzionâl, procedure pes modificazions costituzionâls, disposizions transitoriis e finâls.
Te Costituzion e je previodude za la tutele des minorancis. Di fat, l’articul 5, che al fâs part des disposizions gjenerâls, al garantìs i dirits des comunitâts nazionâls taliane e ongjarese e al previôt che il stât sloven si interessi des comunitâts autoctonis slovenis intai stâts confinants, dai emigrâts slovens e dai slovens intal mont, facilitant i rapuarts cu la patrie. I slovens che no disponin de citadinance slovene a puedin gjoldi in Slovenie di dirits e di facilitazions particolârs.
L’articul 11 al declare invezit ancje il talian e l’ongjarês tant che lenghis uficiâls dal stât intai teritoris dulà che a stan lis dôs comunitâts nazionâls minoritariis. L’articul 14 al garantìs la avualance dai citadins cence tignî cont de nazionalitât, raze, ses, lenghe, religjon, convinzion politiche o di altri gjenar, stât patrimoniâl, nassite, istruzion, stât sociâl e invaliditât (cheste ultime cundizion e je stade metude dome intal 2004) e cualsisedi altre cundizion personâl.
L’articul 61 al garantìs il dirit di manifestâ in libertât la apartignince ae proprie nazion o comunitât nazionâl, e l’articul 62 al fisse il dirit di doprâ la proprie lenghe intai rapuarts cu la aministrazion publiche, intai mûts definîts de leç. L’articul 64 al è invezit dedicât dal dut aes comunitâts taliane e ongjarese e al definìs dute une serie di dirits particolârs. Tra chescj, al è il dirit a podê gjoldi dai mieçs di comunicazion inte proprie lenghe e il dirit ae istruzion inte stesse (che e previôt ancje la definizion dal teritori là che la istruzion bilengâl e à di jessi obligatorie). Intai teritoris dulà che a stan, lis minorancis a formin lis propriis comunitâts autogjestidis e a àn il dirit a jessi rapresentadis in parlament e in chei altris orghins eletîfs des aministrazions locâls.
I dirits des comunitâts ongjarese e taliane no dipendin dal numar dai lôr membris, cun di plui lis leçs e chês altris disposizions che a rivuardin i lôr dirits costituzionâi no puedin jessi cambiadis o aprovadis cence il consens dai rapresentants di chês comunitâts. L’articul 65 al previôt ancje la definizion di dirits particolârs pe comunitât rom. Lis comunitâts nazionâls des ex republichis jugoslavis, cussì come la comunitât gjermanofone, no son ricognossudis uficialmentri tant che minorancis de costituzion e par lôr a valin disposizions diviersis. Cualchidun dai lôr rapresentants al à domandât che ur fos ricognossût in maniere costituzionâl il status di minorance, ma a vuê no si è rivâts ancjemò a un acuardi in chest sens.
In chescj 25 agns la Costituzion slovene e à vût modificazions o zontis plui voltis. Chest al è sucedût soredut intal procès di svicinament ae Union Europeane e ae Nato, e plui di resint, par esempli cul inseriment de regule de pate di belanç intal 2013. Cualchi modificazion e je stade fate sui referendums cu la introduzion di un quorum dal 20%, no su la afluence ma leât al numar di chei che a àn di esprimi un vôt contrari par fâ anulâ une leç (clarementri, intal câs che al prevali il no). Il parlament al è elet cuntun mandât di 4 agns e al è formât di 90 membris che, tra chei, doi a rapresentin la comunitât taliane e ongjarese e a vegnin elets in maniere separade. Dopo de aprovazion de costituzion a son stadis introdotis disposizions buinis di garantî la pâr oportunitât di gjenar midiant cuotis prefissadis, un sisteme eletorâl proporzionâl cun soiâr di bariere al 4% e basât su lis preferencis.
Tal moment che in Friûl-Vignesie Julie (e in dute Italie, se al referendum al vinç il sì), a vegnin eliminadis lis provinciis, al è interessant notâ che la Slovenie e à previodût intal 2006 la lôr istituzion, ma cence mai realizâ cheste disposizion. ❚
Tjaša Gruden
SLOVENIE. I 25 agns de Costituzion slovene............
Intant che in Italie i citadins si preparin a esprimi al referendum dai 4 di Dicembar la proprie opinion su la riforme costituzionâl Renzi-Boschi, in Slovenie a son pronts a celebrâ il XXV aniversari de prime costituzion de Slovenie indipendente. Di fat, ai 23 di Dicembar dal 1991 la assemblee de Republiche di Slovenie e à aprovade la leç fondamentâl dal stât sloven. La costituzion e conten 174 articui, dividûts in dîs cjapitui: disposizions gjenerâls, dirits umans e libertâts fondamentâls, relazions economichis e sociâls, organizazion dal stât, autonomie, financis publichis, costituzionalitât e legalitât, cort costituzionâl, procedure pes modificazions costituzionâls, disposizions transitoriis e finâls.


text:
Al sucêt avonde dispès che un furlan al vedi di lassâ la sô Patrie e che al ledi a vivi in citât. Al pues jessi par lavorâ, par studiâ, par lavorâ, par amôr, par lavorâ, par plasê o par lavorâ. In cualchi câs, ancje par fâ politiche, che ae fin des fins al è simpri un mût di lavorâ.
No è une robe facil, par un furlan, lâ a vivi in citât: lu podês imagjinâ ducj. Par vie dal trafic? No. Par vie dal incuinament? No. Dai apartaments plui piçui? Dai afits masse alts? No. Chei li a son ostacui che un furlan al salte cui voi sierâts. Il prin probleme, par un furlan che al va in citât, al è propit cu la definizion di citât.
Pal furlan, la citât e je Udin. Anzit, a cjalâ ben, Udin e je bielzà un tic masse grande, che se tu disis a un to amì «si viodin in place», tu as ancje di sielzi di ce place che tu stâs fevelant (il plui des voltis, si finìs par sielzi place Sant Jacum, cussì cui bars e cul marcjât tu cjatis simpri alc ce mangjâ e ce bevi). Cuant che al rive intune citât che se e va ben e je grande il dopli di Udin e e à cuatri voltis i siei abitants,
al furlan i zire il cjâf.
Al è cussì che tal imagjinari dal furlan a jentrin entitâts mai viodudis. Prime di dut, il furlan al scuvierç la code, o ben: al scuvierç che la code no je simpri fate di todescs e si le cjate ancje fûr dal stradon di Lignan. Po, al scuvierç un grum di lavôrs che prime nol cognosseve, come il parcadôr di machinis, che ti domande i bêçs par vêti mostrât cul dêt un puest che tu vevis bielzà cjatât di bessôl, e il benzinâr di gnot, che al fâs il service cuant che e je ore di self service.
E cambie ancje la television, cuant che il furlan al va in citât: no parcè che si cjapin altris canâi, ma parcé che finalmentri i telegjornâi a fevelin di alc che al sucêt pardabon li ator, come i siopars, lis mostris, lis manifestazions. Une robe che a un furlan no i jere mai sucedude, stant che i gjornaliscj dispès no san nancje dulà che al va l’acent te peraule «Friuli».
Par un pôc, il furlan si lasse ancje esaltâ di dutis chestis novitâts, e al scomence a fâ robis stranis, come clamâ un amì di chê altre bande de citât par domandâ ce timp che al è là, e discuvierzi che al è diferent. O ben, come tal gno câs, al discuvierç la cusine locâl e ducj i ristorants che a son di sielzi, e al pare sù cinc chilos intun an. Par fortune che il furlan nol va mai dal dut fûr dai semenâts e nol dismentee mai lis sôs lidrîs: ae fin, il cûr al bat simpri de bande dal frico.
BETE DI SPERE
AI 32 DI MAI. Cuant che un furlan al va in citât............
Al sucêt avonde dispès che un furlan al vedi di lassâ la sô Patrie e che al ledi a vivi in citât. Al pues jessi par lavorâ, par studiâ, par lavorâ, par amôr, par lavorâ, par plasê o par lavorâ. In cualchi câs, ancje par fâ politiche, che ae fin des fins al è simpri un mût di lavorâ.


text:
Pai cinccent agns dal 1511 e je stade cualchi contraposizion su ce proponi in prin plan tes celebrazions: tra tantis clâfs di leture, chês dôs che a àn vût plui fuarce a son stadis, di une bande, la origjin furlane de storie di Juliete e Romeu (leade ae vicende de furlane Lucine Savorgnane e dal visentin, di mari furlane, Luigi Da Porto, che a varès ispirade la opare shakespeariane), di chê altre bande, e la grande rivolte popolâr.
Sot de contraposizion a son concezions e interès diferents su cemût invistî risorsis publichis: duncje e je ancje une cuistion politiche.
In cualchi câs si è rivâts a banalizâ la cuistion metintle sul plan “fasêt l’amôr, no stait a fâ la vuere”, in favôr de storie dai doi inamorâts. L’assessôr ae culture di Udin Reitani, invezit, al à staronzât la impuartance di Juliete e Romeu pal Friûl, cul argoment che, ancje se cheste storie e je nassude di fats furlans, in realtât la sô grandece e ven di Shakespeare e no de sô origjin.
Tornant ai aspiets di impostazion politiche, si pues resonâ ancje intune prospetive plui gjenerâl: cun ce criteri il Friûl aial di proponisi a se stes e al mont? Daûr di ce che si pense che ur puedi plasê a chei altris, o daûr di ce che il Friûl al à di sostanziâl e di origjinâl?
Cjalcjant su la furlanetât di Juliete e Romeu si doprarès la innomine di Shakespeare par vê visibilitât: a saressin ancje aspiets positîfs, ma al podarès jessi il segnâl che no si rive a viodisi cun maturitât e libertât di pinsîr e che e si calcole biel e impuartant dome ce che al è biel e impuartant par chei altris. Di fat, cence gjavâ nuie a Juliete e Romeu, al è un episodi che nol à nissun pês te storie e nissun efiet diret su la leterature dal Friûl.
Dut al contrari centrant di plui la atenzion su la rivolte popolâr dal 1511, ancje cun dutis lis tecnichis dal marketing, si propon un fat impuartant pai furlans di une volte e che al à di fâ resonâ ancje chei di vuê, un fenomen storic cognossût e studiât a nivel internazionâl e che al pues vê ancje efiets economics e turistics sul nestri teritori.
Semplificant, magari masse, o sin di gnûf devant de alternative tra provincialisim di “aparence” (Juliete e Romeu) e libertât di mostrâ la nestre “sostance” (la rivolte dal 1511).
Sandri Carrozzo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
J
J al è il decim prin segn dal alfabet furlan.
Storie[cambie | modifiche il codiç]
Il segn J al derive de letare I, par indicâ il sun semi-consonantic che si podeve cjatâ tes peraulis: al fo Petrus Ramus tal 1572 a distingui e rapresentâ par la prime volte chestis doi grafemis come rapresentants di doi suns diviersis.
Significâts[cambie | modifiche il codiç]
Metrologjie[cambie | modifiche il codiç]
Traspuarts[cambie | modifiche il codiç]
- J al è la targhe automobilistiche internazionâl dal Gjapon.


text:
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl
Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une iniziative nassude “dal bas”: lis strategjiis macroregjonâls. Di fat, lis “macroregjons” a son cuadris politics fats sù principalmentri di guviers regjonâi che a condividin problemis e potenziâi comuns. Un esempli pratic al ven de macroregjon dal mâr Baltic, la prime a jessi stade istituide tal 2009. L’incuinament de aghe al è stât la suste che e à sburtât lis regjons ator dal mâr a metisi adun par cjatâ une soluzion comune. Dopo, i aministradôrs a àn presentât il plan a Bruxelles e, cul jutori dai europarlamentârs de aree, lu àn disvilupât e formalizât intune macroregjon. Cussì, la UE e à inserît la politiche macroregjonâl inte suaze de politiche di coesion. Plui o mancul lant daûr di cheste traietorie, altris regjons ator de Europe a àn fat compagn e a son nassudis la macroregjon dal Danau tal 2011, la macroregjon Adriatiche-Joniche tal 2014 e la macroregjon Alpine tal 2015. Il model al è simpri chel: un “pat” cun Bruxelles che al dîs no budgets ad hoc, no finanziaments – ven a stâi che si fâs dut cui bêçs a disposizion des regjons – e no struturis gnovis tant che segretariâts dedicâts.
◆ In dut chest, il Friûl al conferme la sô vocazion di “cûr de Europe” e al è cjapât dentri su doi plans. Di une bande cun EUSAIR, la macroregjon adriatiche, e di chê altre cun EUSALP, la macroregjon Alpine. La prime e coinvolç dutis lis regjons adriatichis, chês balcanichis e chês talianis fintremai te Pulie, cun di plui Basilicade, Calabrie e Sicilie. I obietîfs e son la pescje, la tutele dal mâr e i traspuarts. La seconde, invezit, e je une vere fuarce di impat in Europe: 48 regjons alpinis de France ae Slovenie, 80 milions di abitants e 3 mil miliarts di PIL anuâl. Chê e je cence dubi la plui omogjenie in tiermins di ricjece e di benstâ. Però e à ancje problemis articolâts tant che lis disparitâts teritoriâls jenfri citâts e valadis. La macroregjon danubiane e tache juste dongje, in Slovenie. Cheste posizion incrosade e je pardabon uniche, e poche le vocazion europeane dal Friûl, e e meretarès une riflession profonde. Ma il dubi che a Triest dut chest al sedi sù par jù discognossût al è fuart, soredut confrontant la sumiere di cheste zonte cul dinamisim di Illy o ancjemò prime cu la Comunitât di Lavôr “Alpe-Adria”. ❚


text:
Mauro, parcè propit chest argoment?
La faliscje e je stade il vê cognossut pre Toni Beline. Soredut dopo la sô muart mi soi domandât ce che o varès podût fâ jo, no tant par fevelâ de sô figure cul riscjo di creâ un “mît” (che al riscje simpri di copâ la fonde dal om), ma o ai pensât invezit, di dâ misure des ideis e azions che i stavin daûr e che forsit ancjemô a puedin dînus alc vuê.
Ce àno dit i tiei docents?
Jo i ai colaborât in particolâr cu la prof.e Liliana Ferrari, docente de catedre di Storie da la Glesie a Triest, e in seconde batude cul prof. Gian Carli Bertuzzi. La Ferrari e veve za colaborât a progjets di Glesie Furlane (biografie di Mons. Isule), ma une volte di plui si è dimostrade competente e di grande sensibitât e mi à judât une vore su la metodologjie e l’aprofondiment. Une persone centrâl.
Cemût di disvilupie la tesi?
In trê parts: la prime part e je une analisi de storie furlane partint de Cuintristorie di pre Josef Marchet e pre Francesc Placerean. La seconde part e insuaze il clericât furlan tra il ‘800 e il scomençâ dal ‘900. La tierce part, la plui lungje, e fevele di pre Marchet, pre Palcerean, pre Beline, la esperience fondamentâl di Glesie Furlane par concludi cuntune part sul ‘seminari, ven a stâi la fonde formative, no simpri educative, di ogni predi di chenti.
Cuâi sono i elements di novitâts che a vegnin fûr?
O pensi che il lavôr principâl al sedi chel di vê metût dongje tancj tocuts di storie e documents sparniçâts. La stragrande part de int, furlane e no, no à idee di ce che o vin vût achì. Jo o ai cirût di fâ fevelâ i protagoniscj insuazant la storie di chê volte. Une storie che e rive intune aule di universitât, che e jude a fâ memorie e a dâ, o speri, cussience par un doman.
Cuale ise stade la dificoltât plui grande?
La grande part de tesi e je par furlan, ma dal moment che la comission no à int di chenti, cu la Ferrari o vin cjatât il compromès di fâle bilengâl. Un dai problemis al è stât sul metodi di traduzion: sielzi di cori daûr a la fedeltât de paraule o dal sens di ce che si veve di esprimi. Storiografichementri, o ai vût dificoltât a cjatâ i tocuts di storie che a justifichedin lis sieltis di posizion di Marchet.
Ce ti aie insegnât cheste esperience?
Mi â fat scrupulâ che tant no nus ven dite. O pensi a la storie di Glesie Furlane, di chei predis, ancje di chei che a continuin a scombati vuê par rindi vîf il sens di “restâ cu la int” . Al è un argoment atualissim, che al tocje storie, politiche (no partitiche), e teologjie. Ducj elements de vite concrete. Dut in buine part al è tasût e duncje ignorât.
Sierant, un pinsîr ai protagoniscj ma in particolâr a pre Antoni che tu âs cognossût di persone?
Jo o soi restât inmagât di tancj di lôr, in particolâr di pre Pauli Varut, ma o feveli par astrazion, no vint vût mût di cognossilu pardabon. Pre Toni lu ai cognossût, e mi soi sintût une vore compagnât in chest lavôr, di lui insieme dai siei amîs, in particolâr di pre Romano Michelot e Rem Spicemei. No crôt che pre Toni al varès vût gust di savê che cualchidun al varès fat une tesi su di lui come persone, o crôt che al varès vût gust che i furlans a cressessin come furlans e come oms, jo o ai provât a fâlu.
Christian Romanini
ATUALITÂT. Glesie Furlane: 110 cun laude............
Mauro, parcè propit chest argoment?


text:
«A fulgure et tempestate…a flagello terraemotus…a peste, fame et bello…», al recite il plevan percorint e benedint lis campagnis la dì di Sant Marc e prin de Sense, cu la int in procession che in côr e rispuint: «Libera nos Domine», passant di cjamp in cjamp, di prât in prât, tal viert de nature. Lis litaniis des rogazions a contegnin dut il significât pûr di un rît antîc, contadin, segn di pinitince e di propiziazion, celebrât par ingraciâsi la racuelte, preant il Signôr. La aghe sante, la crôs, une fuee di ulîf e un tic di cere benedete in glesie, chescj a son i simbui dal rituâl di origjins romanis che il popul furlan al à tramandât di gjenerazion in gjenerazion, cuntune continuitât esemplâr, almancul fin ai agns Setante.
Tal cors de cerimonie, intant che il predi al slargje la aghe sante a man drete e a man çampe, fermantsi tes croseris par benedî i cuatri cjantons, la blave, il forment e lis jerbis medichis, i fruts a fasin crosutis cui claps e cu la jerbe, par dispiet, di fâ inçopedâ il corteu. Un mût gaiarin di vivi contents il moment de cerimonie, spietant di fâ gulizion sui cjamps prin di lâ a scuele. Un vivi sempliç e comunitari, simbul di une civiltât contadine che e rimet ae nature dutis lis sperancis di vite. In gjenar, lis rogazions maiôrs, di origjin romane, si fasin ai 25 di Avrîl, invezit lis minôrs, tramandadis de Galie, tai trê dîs prime de Sense.
Bandonâts simpri di plui i lavôrs inte campagne, ancje il rît al à tacât a dispierdisi. A chest sviliment al à contribuît ancje il Concili Vatican Secont, scancelant intal calendari liturgjic lis rogazions maiôrs e riviodint lis minôrs, no plui leadis ae Sense. Di gracie che il rît al reste presint ancjemò in diviersis localitâts dal nestri Friûl, dulà che il popul, dut dongje – feminis, oms, fruts e zoventût – al vîf unît il significât, il valôr di chestis suplichis in timp di Vierte, nassudis par sodisfâ i bisugns de int e de tiere, leâts con fuarce l’un cu l’altri. Nô us segnalìn chês di Paulâr, te seconde fin di setemane di Mai e La bussade des crôs inte Plêf di Sant Pieri a Zui, cu lis rogazions viers il Plan de Vincule. ❚
✒ Alessio Screm
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Viertis les iscrizions al Premi Alberto Cesa 2022
Si son sieradis di pôc les selezions dal Premi Alberto Cesa organizât di Folkest, il festival dedicât a le world music che al vîf les sôs seradis conclusivis a Spilimberc e a l’à savût ritaiâsi un puest di prin plan tal ambit dai Concors nazionâi dedicâts a le musiche, segnalantsi pe origjinalitât de formule e tirant le atenzion di RAI Radio 1, che e à decidût di poiâ e sponsorizâ le manifestazion, cusì come el Nuovo Imaie, che a l’à zontât al premi une siore dotazion in denâr.
Il Premi, rivât aromai a le so diesime setime edizion, a l’è pensât par valorizâ dute che musiche che, oltri a sei classificade come folk, folk – rock, etno – jazz, world, new acustic, minimaliste, ghitaristiche, cjançon di autôr, cjantestorîs, artist di strade (cun prevalente ativitât musicâl), e savedi dâ vôs a une o pui lidrîs culturâls di cualsisei bande dal mont.
Le manifestazion e je nas’sude par onorâ un grant artist come Alberto Cesa, vôs e ghironde dal Cantovivo, piemontês e grant amì dal Folkest, un dai grups pionîrs dal folk talian che oltri cuarant’ains indaûr a l’à fat capî che cjantâ in t’une lenghe minôr o dialet no l’è stâ in t’un cjanton, ma aumentâ les potenzialitâts espressivis.
Il Premi 2022
Le organizazion dal Premi e je curade, sot le ’supervision de direzion dal festival Folkest, de redazion di www.folkbullettin.com e de Asociazion Culturâl Folkgiornale; e colaborin une ventine di associazions e istituzions di varis parts d’Italie, dulà che di an in an si disviluçin les selezions dal vîf dai artiscj partecipants.
Le iscrizion al concors e je gratuite.
Les domandis di iscrizion e varan di sei mandadis e dentri no oltri el 31 di Otubar 2021, traviers il modul presint ’sul nestri sît.
Par informazions scrivinus a premiocesa@folkest.com


text:
Valeri Massim
Valeri Massim (par latin Valerius Maximus) fo un scritôr roman antîc.
Biografie[cambie | modifiche il codiç]
Si sa pôc de vite; tal 27 d.d.C. al lè in Asie daûr dal consul Sest Pompeu, che al jere il so protetôr. Si sa ancje che nol butà fûr la sô opare, i Factorum et dictorum memorabilium libri prin dal 31 d.d.C., parcè che al fevele di Seian, il prefet dal pretori di Tiberi, e de sô condane par volê cjapâ il puest dal imperadôr.
La opare[cambie | modifiche il codiç]
I Factorum et dictorum memorabilium libri (Libris di robis fatis e ditis di ricuardâ) son une ricolte di episodis di personaçs innomenâts, dividûts par categoriis di instituzions romanis e virtûts. Valeri Massim jere propite un tradizionalist, leât ai antîcs valôrs de republiche.
Il stîl è unevore slusignât e asian, come si faseve in che volte.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Valerio Massimo, treccani.it


text:
I esams no finissin mai, soredut in Europe. Cun di plui, al pues sucedi che cualchi verifiche e vegni rimandade e spostade tal timp. Cussì, se doi mês indaûr o scrivevin che in curt a saressin rivâts in Italie e in Friûl i esperts dal Consei de Europe par viodi cemût che e je la metude in vore de bande dal Stât talian de Convenzion cuadri pe protezion des minorancis nazionâls, cumò o vin di segnalâ che il monitorament diret al vignarà fat plui indenant.
Par intant, in cont di minorancis, tutele e Europe, Rome e à tornât a cjapâ in man la pratiche dal proviodiment di ratifiche de Cjarte europeane des lenghis regjonâls o minoritariis. In cont dal argoment si à fevelât ai 21 di Avrîl stâts intune audizion alì des Comissions Afârs istituzionâls e Afârs forescj dal Senât. In chê ocasion, compagn che la dì prime a Udin, intant di un incuintri alì de Regjon cul viceministri pai internis cu la deleghe pes minorancis linguistichis, Filippo Bubbico, i rapresentants de Agjenzie Regjonâl pe Lenghe Furlane e dal Comitât/Odbor/Komitaat/Comitato 482, cjatant ancje la poie de Regjon, a àn tornât a bati sul fat che chê ratifiche e va fate e sore dut e va fate ben, cu la garanzie di nivei di tutele che a sedin almancul compagns di chei previodûts tes leçs statâls e regjonâl in vore.
I risultâts de ricercje sociolinguistiche fate de Universitât dal Friûl su incarghe de ARLeF, che a son stâts presentâts a Udin ai 22 di Mai – di dulà che a saltin fûr, tra lis altris, un interessant “rimbalç culturâl” positîf in cont dal ûs e de volontât di ûs de lenghe furlane, massime de bande dai plui zovins, e il lâ al mancul di tancj prejudizis cuintri dal furlan e de sô presince normâl inte societât, a confermin la validitât di chê prospetive. E soredut a mostrin che la Regjon e à di meti in vore une politiche linguistiche plui decise, plui coragjose e plui europeane. In chest sens ancje il risultât dal iter pe aprovazion dal Plan gjenerâl di politiche linguistiche si pues calcolâlu tant che un esam.
Ma no son sot esam dome il Stât talian e la Regjon Friûl-VJ. Un destin compagn lu à ancje la Europe e il so procès di integrazion, che al ven stazât in dutis lis elezions politichis che si fasin in ognidun dai vincjevot stâts de Union europeane. Chês dai 7 di Mai tal Ream Unît a àn cjapât sù a fuart cheste conotazion. Di une bande, la conferme dai Conservadôrs al guvier e il fat che i antieuropeiscj da Ukip no àn cjapât ducj i vôts che si spietavin a vierzin une gnove tratative tra Londre e Bruxelles prime dal referendum su la Ue dal 2017. Di chê altre, il sucès dal Partît nazionâl scozês al rinfuartìs il podê contratuâl de Scozie cun Londre e al vierç une gnove prospetive ancje tai siei rapuarts cu la Ue. ❚
Marco Stolfo
FRIÛL EUROPE. Lenghis, dirits, autoguvier: Friûl, Scozie, Europe............
I esams no finissin mai, soredut in Europe. Cun di plui, al pues sucedi che cualchi verifiche e vegni rimandade e spostade tal timp. Cussì, se doi mês indaûr o scrivevin che in curt a saressin rivâts in Italie e in Friûl i esperts dal Consei de Europe par viodi cemût che e je la metude in vore de bande dal Stât talian de Convenzion cuadri pe protezion des minorancis nazionâls, cumò o vin di segnalâ che il monitorament diret al vignarà fat plui indenant.


text:
I predis de diocesi di Udin, dâts dongje cul lôr vescul in assemblee plenarie ai 25-26-27 di Jugn dal 1975, dopo di jessisi impegnâts a font su lis problematichis religjosis e pastorâls de lôr mission di predis, a àn crodût lôr dove di proponi ae atenzion di chei che a crodin e di chei che a àn a cûr il ben de lôr tiere un pocjis di riflessions a rivuart de glesie locâl e dal contest sociâl dulà che e je insedade.
Lôr partant:
A – A afermin, in comunion cun dute la glesie, la funzion specifiche di cheste lôr glesie locâl che e je chê di contâi al mont la salvece in Crist e di proclamâ la veretât e la pâs par ducj i oms di buine volontât.
B – Dutune cul lôr vescul, a rispietin lis sieltis politichis dai oms, cence butâsi in concorence o tignî man a partîts, e chest par podê restâ tal lôr puest e judâ i oms a vivi la lôr storie, liberantju di ogni paronance e clientelisim, dant il bon savôr religjôs ae lôr vite e restant lûs dal mont e sâl de tiere.
C – A tornin a bati sul dirit e su l’urgjence che il vescul, cun dute la comunitât diocesane, al disi publichementri la sô ancje su cuistions sociâls, cuant che chest al diven di profondis esigjencis umanis.
In particolâr:
1 – A son convints che chei che si strussiin tai svariâts lavôrs e che a stimin il lavôr come fonde dal ben di ducj a àn dirit di dî la lôr e di sintîsi part integrant de glesie, pe ricjece che i puartin; soredut:
– a presein chei predis che van a vore,
– si metin de bande des organizazions sindacâls e parasindacâls cuant che a difindin i dirits dai lavorents,
– si sintin in plen di lavorâ cun ducj chei che si sacrifichin par vie dal just, a ogni nivel: in sede locâl, statâl e internazionâl.
2 – Si sintin impegnâts par jessi presints a fâ alc di concret in chês situazions là che al mancje alc e che e covente, pal moment, une suplence tal setôr caritatîf, assistenziâl, culturâl, sburtant tal fratimp par che i problemis a vegnin disberdeâts in sede politiche.
3 – Considerant l’emigrazion e l’imigrazion fats dolorôs e peâts ae industrializazion sfuarçade di cualchi zone de tiere cul abandon di chês altris ae depression, e di secui cjapâts dentri cul scugnî lâ vie de lôr int, ur proponìn a di chei che a àn responsabilitât e podê politic:
– di incrementâ i puescj di vore te tiere furlane,
– di sfrancjâ il Friûl di chês sclavitûts militârs e nainis burocratichis che a scjafoin il so normâl svilup,
– di proviodi come cu va, in mût che chei che a tornin a puedin reinserîsi te lôr int, sintintsi tal fratimp dutune cun chei predis che a son pal mont par assisti, come predis e come oms, i emigrants.
4 – A fasaran in mût che chei che a àn sielzût di plantâsi in cheste glesie, dopo di vê bandonade la lôr riunde, a cjatin un biel acet, justizie e solidarietât, domandantjur però di vê rispiet pai valôrs de tiere che a son ospits.
5 – Cussients di partignî ae “Patrie dal Friûl”, vere e proprie nazion, di fat cjapade dentri te struture dal stât talian, i predis a domandin che al vegni protezût il patrimoni culturâl dal Friûl di ogni tentatîf di nivelament e di messedament disonest, pretindint in particolâr che:
– la lenghe furlane, e compagn pes zonis là che si doprin, la slovene e la todescje, e sedin lassadis libaris tes glesiis, a vegnin metudis tes scuelis e a vedin place ancje tal aradio e te television,
– si rispietin e si ur dedi une man a ducj chei che, cence lassâsi doprâ di nissun, a lavorin e si impegnin par valorizâ dut ce che di so cheste nestre tiere e à produsût e e prodûs ore presint.
6 – Si metin de bande di chei che a lavorin tal mont de culture, di chei che a lotin par che a vegni fate l’Universitât furlane, di chei che si impegnin, seont i principis de justizie, par valorizâ la scuele, cence dismenteâ la scuele libare no statâl, e in plui:
– a cjalin al progrès sientific e culturâl come ae strade drete par che l’om al puedi afermâsi come persone, ancje in sens religjôs,
– a vierzin bibliotechis, archivis, locâi de glesie udinese a vantaç di ducj.
Par concludi i predis de diocesi di Udin a son convints che no si pues predicjâ il vanzeli cence metisi dentri inte storie e partant si impegnin a studiâ plui a font i problemis fin chi tratâts, par cjapâ une vere e autentiche responsabilitât no dome in glesie, ma ancje tal cjamp sociâl e culturâl, in mût che ducj a sedin a part dal ben comun, ancje chei che cumò a son metûts di bande. ❚
Udin, ai 27 di jugn dal 1975
Il moderadôr: pre Gjldo De Santa
ASSEMBLEE 1975, IL DOCUMENT FINÂL. Document dai predis de Diocesi di Udin pe lôr int............
I predis de diocesi di Udin, dâts dongje cul lôr vescul in assemblee plenarie ai 25-26-27 di Jugn dal 1975, dopo di jessisi impegnâts a font su lis problematichis religjosis e pastorâls de lôr mission di predis, a àn crodût lôr dove di proponi ae atenzion di chei che a crodin e di chei che a àn a cûr il ben de lôr tiere un pocjis di riflessions a rivuart de glesie locâl e dal contest sociâl dulà che e je insedade.


text:
La Aministrazion Provinciâl di Trent inmaneant il “IV Seminari dai gjornaliscj ladins” e à decidût di continuâ la esperience positive dal an passât in Friûl, che al è stât sede dal tierç incuintri jenfri operadôrs dai media ladins. Il seminari al si è davuelt a Pozza di Fassa dai 15 ai 17 di Mai cu la descrizion des ativitâts davueltis dai Ladins tal setôr dal gjornalisim e a un aprofondiment di chestis tematichis inte prospetive europeane. Operadôrs di radio, gjiornâi e television a an fevelât de lôr esperience. Tantis lis dificoltâts che a son comuns ai trê grups linguistics di Svuizare, Friûl e Ladinie, ma lis variis esperiencis, se confrontadis, a puedin jessi di jutori. Lis comunitâts plui indevant su alc a puedin trasmeti l’esperience a chês altres. Al è mancjât te discussion il gjornalisim par internet, il gnûf media, che al à ancjemò di jessi indagât par ben.
LA VISITE DI ARGEMÌ_Vie pal seminari si è vude la visite ecezionâl di Aureli Argemì, 72 agns, figure storiche pe difese de lenghe catalane – za perseguitât di Franco – e par dutis lis lenghis minorizadis e president dal CIMEN (Centre Internacional Escarré per a les Minories Ètniques i Nacionals). In Trentin par une altre cunvigne, il professôr no si è fat scjampâ la ocasion di saludâ i gjornaliscj ladins, a testimoneance pal so amôr pes nestris lenghis. Dilunc di un incuintri informâl cul grup, Argemì al à informât che al è daûr a lavorâ par puartâ in sede Onu la “declarazion universâl dai dirits linguistics”, stant che e je la buine ocasion dal 2008 “an des lenghis”. A domandis dai gjornaliscj furlans su ce che al pense de gnove leç sul furlan cumò impugnade dal guvier talian al à vût dit: «E je une leç masse debule, no vês vût avonde coragjo. Si à di domandâ dut chel che al è just par une tutele serie. Il dirit ae lenghe e a pandile in ogni mût al è un dirit de persone: il furlan – come dutis lis lenghis – al à dirit di jessi fevelât in plen. Il stes dirit che al è pal talian, ni plui ni mancul.» Sul cantin particolarmenti discutût come chel de obligatorietât a scuele il professôr al pant une idee clare: «E à di jessi la obligatorietât: no si discut. Par esercitâ ad implen il dirit dai furlans che si diseve. Po dopo cussì ancje i talians a cognossin la lenghe che a àn dongje».
Dree Venier
_________________________________________________
Incuintri interladin ancje pai fruts
Il sgambi e il cognossisi l’un cun chel altri jenfri ladins no je dome une robe di grancj. I scuelârs des classis III di Gonârs, cui coscrits di Dael e de scuele «A. Negri» di Udin, ai 8 e ai 9 di Avrîl a son lâts in Val di Fasse par cognossi di persone i amîs che a son in contat par e-mail o par pueste graziis al progjet «in rêt» finanziât de leç 482/99 pes minorancis linguistichis. Il progjet, che si clame «Tu cemût dîstu? tu cemût fâstu?.. vino di viodisi?», al è scomençât bielzà l’an passât. La visite e stade tornade ai 22 e ai 23 di Mai, cuant che i fruts a an fieste di gnûf insiemit intal parc dal Cormôr, dongje Udin.
Redazion
ATUALITÂT. Gjornalisim ladin, la cunvigne............
La Aministrazion Provinciâl di Trent inmaneant il “IV Seminari dai gjornaliscj ladins” e à decidût di continuâ la esperience positive dal an passât in Friûl, che al è stât sede dal tierç incuintri jenfri operadôrs dai media ladins. Il seminari al si è davuelt a Pozza di Fassa dai 15 ai 17 di Mai cu la descrizion des ativitâts davueltis dai Ladins tal setôr dal gjornalisim e a un aprofondiment di chestis tematichis inte prospetive europeane. Operadôrs di radio, gjiornâi e television a an fevelât de lôr esperience. Tantis lis dificoltâts che a son comuns ai trê grups linguistics di Svuizare, Friûl e Ladinie, ma lis variis esperiencis, se confrontadis, a puedin jessi di jutori. Lis comunitâts plui indevant su alc a puedin trasmeti l’esperience a chês altres. Al è mancjât te discussion il gjornalisim par internet, il gnûf media, che al à ancjemò di jessi indagât par ben.


text:
Al jere une volte, tal cjistiel di Udin, un princip che, finîts i 35 agns, al scomençave a sintîsi un pôc vedran. Al jere strac di lâ ator par frascjis cui amîs e tornâ a cjase cjapant la strade par daûr, par no jessi fermât de polizie che i secuestrave il cjaval blanc.
Cussì al decît di maridâsi, ma jessint un princip, al vûl jessi sigûr di cjatâ une vere principesse furlane, cussì e domande a so mari, la regjine:
“Mame, cemût fasio a ricognossi une vere principesse furlane?”
“Lassimi fâ a mi, frut, o doprarai il sisteme dal cesaron sot dal materàs!”
La regjine e met un avîs in place Sant Jacum: “Sêstu une fantate di maridâ? Duar une gnot tal cjistiel: se tu dimostrarâs di jessi une vere principesse furlane, tu podarâs maridâ il princip!”.
Plui di cent fantatis a rispundin al avîs. Cemût che e dîs la cjançon, il cjistiel a Udin al è biel, e cualsisedi furlane e varès voie di une cjase cussì!
Cussì la regjine e invide dutis lis candidadis, ur ofrìs un tai di vin e dôs fetis di salam (e jere une regjine furlane, e veve simpri dôs fetis di salam par chei che a vignivin tal cjistiel) e lis sisteme dutis a durmî, une par cjamare, metint un cesaron sot di ogni materàs.
La matine dopo, la regjine e fâs sentâ il princip te sale e, une par une, e clame dutis lis fantatis par domandâ cemût che e jere lade la gnot.
E dutis: “benon, grazie!”, parcè che une furlane no si lamente mai, soredut se e je ospite. Dome une di lôr e rispuint: “O ai durmît propite mâl: al jere alc sot dal materàs che mi dave fastidi”!
Il princip i dîs a sô mari: “O ai capît! Chê chi e je la principesse: dome une principesse e pues vê une piel cussî delicade di nacuarzisi di un cesaron sot dal liet! Mi maridarai cun jê”!
Ma la regjine lu ferme: “Sêstu mat? Vuelistu maridâti cuntune pitime che no rive a durmî parcè che i da fastidi ancje un cesaron? Chê li e je une principesse, sì, ma triestine”!
“E alore no rivi a capî, mari: a ce covential il sisteme dal cesaron”?
Alore la regjine e cjape il princip e lu puarte jù te stanziis di servizi. E vierç la puarte de cusine e i dîs: “Vele: chê chi e je une vere principesse furlane”!
Te cusine e jere une des fantatis, che e veve cjatât il cesaron, e jere lade tal ort a cjapâ sù ancje cuatri patatis e cuatri cocins di metii dongje e cumò e jere daûr a meti sù un mignestron par disobleâsi de ospitalitât.
E cussì la principesse triestine e torne a Miramare, il princip si maride cu la vere principesse furlane, e ducj a viverin furlans e contents. ❚
Lis flabis di Bete di Spere
E DUCJ A VIVERIN… FURLANS E CONTENTS. La Principesse sul cesaron............
Al jere une volte, tal cjistiel di Udin, un princip che, finîts i 35 agns, al scomençave a sintîsi un pôc vedran. Al jere strac di lâ ator par frascjis cui amîs e tornâ a cjase cjapant la strade par daûr, par no jessi fermât de polizie che i secuestrave il cjaval blanc.


text:
Sebastiano Crivellaro al à pontât dut sul rapuart cul teritori,
cirint lis sinergjiis cu la microeconomie locâl
In France ju clamin ancje oresins dal formadi, ma Sebastiano Crivellaro al à miôr nomenâsi “badant” di piecis di çuç di malghe, che al cure cul amôr e cu la atenzion di un pari fin a puartâlis al grât just di madressiment. «Fâ l’afinadôr al è un pôc come fâ l’educadôr. A fâ fîs, di fat, a son ducj bogns, ma cressiju e je dute une altre robe. Jo o puarti i miei formadis ae etât madure e o stoi ben atent che no mi deventedin bintars».
Un mistîr che al è nassût scuasit di une epifanie, une dì che, vignût a cjatâ i siei te cjase di Sauris, al è stât cjapât pe gole dal savôr di un formadi locâl che il pari al veve comprât e lassât in bande a invecjâ. Pe prime robe, però, al è restât striât dal paîs e de sô comunitât, tant di decidi di molâ dut e di trasferîsi li, lant daûr de sielte dai gjenitôrs, padoans che però, une volte rivâts ae pension, a àn pensât di comprâ un stali di meti a puest e di fâlu deventâ il lôr nît e ancje un B&B. Di li e je nassude ancje la decision di cjatâ un lavôr che al fos peât al teritori e che lu valorizàs. Parcè no butâsi su la stagjonadure dal formadi, inalore, viodût che sedi Sebastiano che il pari a vevin lavorât tal setôr alimentâr (lui ta chel de panificazion, il pai ta chel dal vueli di ulive)? Intun prin moment, al è facil nasâlu, la int di li no ur à abadât masse e, anzit, plui di cualchidun si à domandât ce che chel zovin rivât di difûr al pensave di cumbinâ. Ben planc, però, cualchidun al à tacât a infidâsi, e il fantat, che in chê volte al veve a pene trente agns, in gracie di sacrifici, passion e indurance, al è rivât a concuistâsi la colaborazion e ancje l’afiet de comunitât interie. «O vin tacât dal nuie, provant e sperimentant di autodidats. Al inizi o vendevi i miei prodots tes buteghis specializadis ator pe Italie, a Milan, Turin, Gjenue… Cuindis agns indaûr al sarès stât impussibil pensâ a di un marcjât interni in regjon. Cumò, par fortune, lis robis a son cambiadis une vore: o vin un biel zîr di ristorants, locâi e buteghis ator pal Friûl, par esempli la buteghe di alimentârs Tomadini di Cormons, che o vin une buine intese».
E lis sôs piecis a son pardabon golosets unics, stant che a vegnin lassadis a stagjonâ intun stali a Lateis, a 1370 metris sul nivel dal mâr, un dai ponts di afinadure plui alts in dute Italie. Il çuç, par altri, al ven des malghis de zone e al è fat cun lat crût, no pasteurizât. «Jo o lavori cuntune materie che e je vive e duncje delicade e in continue evoluzion. Su 10 piecis che si prove a puartâ a une stagjonadure di 2 agns, par esempli, dome 3 a rivin ae fin dal percors, chês altris a àn di jessi consumadis prime».
Sebastiano al à pontât dut sul rapuart cul teritori, tiessint relazions cu la comunitât e cirint lis sinergjiis cu la microeconomie locâl. «Di doi agns o fâs ancje il formadi afinât te bire, che nol esisteve in Friûl. O ai pensât al “Ubriaco”, chel metût sot de trape, e viodût che culì si prodûs la bire Zahre mi à someade une sielte naturâl. Te stesse maniere, al è nassût ancje il formadi ae cjanaipe, altri ingredient doprât de birarie. Une specialitât peade a Sauris al è ancje il Greiser Khase, che si fâs metint la piece sot di une misture di jerbis che a vegnin dopradis di une aziende dal puest par fâ tisanis».
Un lavôr dûr, duncje, li che no si finìs mai di imparâ e che nol lasse timp par poiâsi, ma che se puartât indenant cu la filosofie juste al da ancje sodisfazions e al stice a lâ indenant cun entusiasim. «O ai passât i prins 10 agns a spudâ balins, ma cumò o cjapi sù ce che o ai semenât tal timp. Bisugne lâ indenant su chest troi, che al è ancjemò dut di rive sù: si à di pontâ a miorâsi di continui, cun rispiet dal prodot e atenzion pal client. Il nestri biliet di visite a saran simpri serietât, professionalitât e cualitât».❚
Serena Fogolini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
ROC
Nassûts jenfri dai 21 di Març e ai 20 di Avrîl
Segn di Tiere (naturalmentri)
Plante fortunade: la blave
–––
Il segn dal roc si clame cussì par uniformitât cun l’astrologjie mondiâl. Par vêr, cualchi studiôs furlan di astrologjie e à viodût che zontant lis stelis da la costelazion dal roc intun altri mût, a puedin vignî fûr ancje une damigjane di cinc litris, une fete di polente cuntune rondele di muset, un modon, une maiute dal Udin e secont cualchidun ancje la peraule “sghiribicilu” (imagjins che par altri e descrivin il caratar dal roc une vore miôr dal roc).
Seont la mitologjie, il roc al stâ li tal cîl parcè che dispès i rocs e vignivin sacrificâts ai dius. Puar Roc! Cumò, e je vere che ai furlans ur plâs fâ sacrificis, ma jessi sacrificâts no. Par chest motîf, ai rocs no ur garbin masse la cjar al sanc e i curtìs, e par vie di cheste carateristiche, no tu viodis mai tancj rocs che a cjolin cjase a Manià.
Seont di une altre liende, il roc al è chel cul pêl di aur che tancj erois a cirivin di cjatâ. Duncje, se o viodês un roc che i ten masse ai siei cjavei e al à pôre che i colin, nol è par vanitât (almancul, no se il roc al è furlan!), ma voie di sparagnâ.
Dut câs, il roc al è un animâl di mont, che si rimpine sù pai crets e no lu ferme nissun, e si compuarte cussì ancje in dutis chês altris robis da la vite. Al va a la concuiste dal puest plui alt ta la gjerarchie sul lavôr, dal teren cu la tiere plui biele par fâ sù cjase e metii dongje ancje un ort, dal miôr Montâs par fâ il frico, dal puest plui dongje dal bar cuant che va al stadi.
Rimpinantsi tant in alt, il roc al rive a viodi ancje miôr lis robis, a vê une visuâl plui largje. Ma chê carateristiche no vâl pal roc furlan, che, ancje lant plui in sù, il plui da lis voltis al cjate nûl.
Salût: se tu sufrissis di insonie, no stâ a contâ lis pioris par indurmidîti. Dal moment che tu sês un roc, e podaressin vê l’efiet contrari.
Un consei: Se ti rive une “cjadene di Sant Antoni”, zirile a ducj chei che tu puedis (o almancul a chei che e dîs la e-mail). Naturalmentri e je une monade e se no tu lu fasis nol sucêt nuie, ma se bielzà tu crodis a un oroscop, monade plui o monade mancul e cambie pôc. ❚
ZODIAC FURLAN. Roc............
ROC


text:
Cheche
La cheche (Pica pica) e je un uciel de famee dai corvidis; e à il cjâf, la schene e il pet neris, lis scapolâris e la panze blancjis, lis alis e la code neris cun riflès verts, purpurins.
E bacighe terens vierts cun arbui e cisis indulà che e fâs nîts a cupule, gjeneralmentri sui arbui plui alts.
Lis chechis a si nudrissin di frutams, ragns e insets. A deponin un numar di ûfs jenfri cuatri e vot, e a si curin dai pulins par 22-24 dîs.
E mostre une elevade curiositât soredut pai ogjets lusints e e à la tindince a robâju e a platâju, parcè che a somein ai scussons che i fàsin gole un grun.


text:
✽✽ Tantis voltis al è stât dit e tornât a dî, ma e vâl la pene ribatilu: par capî il rapuart tra il Friûl e la Europe al baste cjapâ une cjartine gjeografiche, al risultarà clâr che tal centri de cjartine si cjate il Friûl.
Sì, o sin il cûr dal Vecjo Continent e, che si vueli o no, o vin di cjapâsi sù la cjame di cheste – jo o dîs – veretât e responsabilitât entusiastiche. O zonti une altre osservazion, e ancje cheste e podarès someâ banâl: o sin plui dongje di Viene, di Lubiane che no di Rome. La storie dal nestri popul e je chê dai grancj avigniments europeans, il so stes jessi al ven dal incuintri des civiltâts latine, slave e todescje. E prime di lôr, altris olmis, i oms e lis feminis dai cjastelîrs, formis di agregazion sociâl, chês vilis che cuasi cence savê a àn lassât segns profonts intal mût di organizâ la nestre vite coletive.
✽✽ Su chestis tieris si son consumadis lis tragjediis dai secui resints, chi a son stâts i scuintris di monts contraris, ma ancje lis lidrîs dal Cristianisim aquileiês, dal so deventâ messaç di fradilance e di umanitât universâl.
✽✽ Nol covente fâle tant lungje, ma ai nestris zovins o vin il dovê, invezit, di contâle par intîr, in altris sedis, prime di dut inte scuele, a ducj i siei nivei di istruzion, par tornâ a afermâ une mission di testemoneance dade al popul furlan, propit in gracie dal fat di esisti ancjemò vuê cu la sô lenghe, cu lis sôs tradizions, cu la sô etiche: cu la sô muse. Nol sarès stât pussibil resisti, sorevivi, mantignint cheste identitât, se cheste no ves di jessi un segnâl che al dure intal timp, a segnâ la strade che la Europe e pues e e à di fâ.
✽✽ Al è timp di elezions europeanis: intun moment li che nûi neris si impenzissin su lis libertâts concuistadis cun tante dificoltât, no si trate dome di ribati une cussience europeiste fuarte. Chel al è il minim sindicâl, parcè che chê stesse Europe, vuê ostaç di banchîrs e stâts nazion, o e je in stât di diliberâ gnovis energjiis e inschiriâ gnûfs protagoniscj, o cence fal e finirà vitime di chei che di simpri a urdissin pe sô fin e par che a tornin i nazionalisims totalitaris criminâi.
Al è un presit che il Friûl al à paiât za cun lagrimis e sanc. ❚
Dree Valcic


text:
La gnove polifonie babeliche di Muguruza & Chalart 58
Fermin Muguruza al è un dai personaçs plui impuartant de musiche e plui in gjenerâl de creativitât tal Paîs Basc, a tacâ de sô militance tai Kortatu e tai Negu Gorriak fintremai ai siei progjets soliscj plui resints, tra discs, documentaris, libris, fumuts e mostris. Ae fin dal 2016 al à dât fûr un gnûf album adun cul produtôr e percussionist catalan Gerard Casajús (Chalart 58) e cu la complicitât di tancj di lôr: tra chescj a son il ghitarist francoalgjerin Madjid Fahem, Joan Garriga de La Troba Kung-Fu, lis baschis La Basu e Aneguria, lis catalanis Bocadebaba, il gjamaican Skarra Mucci, la spagnule Amparo Sanchez e la palestinese Maysa Daw Il risultât al è une sauride polifonie babeliche cun fondis reggae e dub di scoltâ cun plasê dal principi ae fin. (Marco Stolfo)
Fermin Muguruza & Chalart58, ‘Black is Beltza ASM Sessions’, cd Kasba Music 2016.
Riflessions e propuestis su la autonomie dal SudTirol
Te regjon Trentin-SudTirol si resone za di un pôc di timp in cont de revision dal Statût di autonomie. Cun chê di inzornâ la suaze normative e istituzionâl, metude adun tal 1972 e disvilupade soredut tai ultins vincjecinc agns, la Provincie autonome di Bolzan e à inviât un procès partecipatîf di pueste, la cussì clamade Convenzion su la autonomie, che e varès di sierâ la sô ativitât dentri dal Istât dal 2017. Thomas Benedikter, ricercjadôr in cjamp economic e sociâl, al interven in chest dibatiment e al met dongje dâts, testemoneancis e riflessions in particolâr su la autonomie sudtirolese che e je e su chê che e covente, tra storie, competencis aministrativis, financis e economie. Une leture interessante e istrutive. (Marco Stolfo)
T. Benedikter, ‘La nostra autonomia oggi e domani. Proposte per il terzo Statuto del Trentino-Alto Adige/Sudtirolo’, Politis/Arca, Bolzan, 2017.


text:
La Sagre di Paîs di Muris in comun di Ruvigne e à tornât a presentât il concors cinematografic “Muris in corto”, rivât a la seconde edizion.
La novitât de iniziative e je stade il slargjâ il teritori dulà che a vevin di jessi zirât il films in concors, cjapant dentri ducj i comuns de zone culinâr dal Friûl di mieç, cun chê di fâ cognossi cheste biele zone de nestre regjon.
Il moment plui impuartant de serade si à vût sabide ai 7 di Setembar cu la premiazion e la proiezion pal public dai lavôrs che a àn partecipât.
A son stadis sintudis 2 juriis: chê popolâr cuntun rapresentant par ogni frazion dal comun (Gian Fausto Pascoli par Muris, Tiziana Cominotto par Vile, Giovanni Mauro par Viluce, Roberto Buttazzoni par Sant Pieri e Matteo Lizzi par Pignan) e chê tecniche (president Remigio Romano, innomenât regjist, Luca Di Varmo di Radio Spazio 103, Tommaso Lessio di Cinema Zero, Roberto M. Cuello, Ricky Modena, fotograf professionist e film-maker Gian Pietro Nadalutti di Back Film, Stefano Paoluzzi di Radio Onde Furlane, Christian Romanini par La Patrie dal Friûl, Alessandro Venuti, curadôr di mostris di art, Lorenzo di Vivaradio.
“Un cualitât pardabon alte” al à dit il president Remigio Romano, comentant l’esit a la fin de riunion de jurie. Cun di plui Alessandro Venuti al à marcât un element pardabon interessant “O soi restât ben impressionât che, ancje se il bant al jere dome par talian e no si faseve nessun riferiment a la sielte linguistiche, scuasi ducj i films in concors a son stât realizâts in lenghe furlane”.
Il premi pal “Miôr curt”, decretât de jurie tecniche al è lât a “Protection”, regie di Andrea Colombino e montaç di Michele Pascoli. Al è ancje stât consegnât il premi pal miôr regjist a Michele Urtamonti pal “Cjape e Incasse”.
Il film “Protection” al à fat doplete e al à vinçût ancje il premi de jurie popolâr “Il Cjastinâr di aur”.
E cumò il comitât organizadôr al è za in vore pe prossime edizion.
Redazion
ATUALITÂT. Muris in curt, lenghe grande............
La Sagre di Paîs di Muris in comun di Ruvigne e à tornât a presentât il concors cinematografic “Muris in corto”, rivât a la seconde edizion.